
RAPORT SUPLIMENTAR
asupra cererii de reexaminare a Legii pentru modificarea Legii tinerilor nr. 350/2006
(PL-X 709/2007/2008)


1. În baza prevederilor art.135 alin. (5) din Regulamentul Camerei Deputaţilor, republicat, prin adresa nr. PL.x.709/2007/2008 din 03 martie 2008, Comisia pentru învăţământ, ştiinţă, tineret şi sport a fost sesizată, spre dezbatere, cu cererea de reexaminare a Legii pentru modificarea Legii tinerilor nr. 350/2006.
Legea are ca obiect de reglementare modificarea Legii tinerilor nr. 350/2006. După cum rezultă din expunerea de motive, ca urmare a dezbaterilor care au avut loc pe marginea acesteia în cadrul societăţii civile, s-a dovedit necesar un plus de precizări în ceea ce priveşte Fundaţia Naţională pentru Tineret, pentru a nu se crea confuzii între această instituţie şi eventuale alte structuri cu denumire identică sau apropiată chiar dacă obiectul de activitate şi modalităţile de înfiinţare ale acestora sunt diametral opuse.
2. La lucrările comisiei au fost prezenţi 17 deputaţi din totalul de 25 membri. 
La dezbaterea Legii a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat: dna. Gabriela Pasztor - secretar de stat, Ministerul Educaţiei, Cercetării şi Tineretului.

3. În urma reexaminării, din şedinţa din data de 27 februarie 2008, Senatul a respins cererea formulată de Preşedintele României.

Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, Camera Deputaţilor este  Cameră decizională. 


4. În funcţie de obiectul şi conţinutul său, Legea face parte din categoria legilor ordinare. 


5. În urma dezbaterii, în şedinţa din 23 septembrie 2008, analizând motivele care au determinat transmiterea spre reexaminare a Legii pentru modificarea Legii tinerilor nr. 350/2006, Comisia a hotărât, cu 16 voturi pentru şi o abţinere, respingerea cererii Preşedintelui României. 

